Alkuvuonna tehdyt nettikirjoittelut veivät teinitytön käräjille Oulussa.

Harkitsematon nettikirjoittelu vei teinitytön käräjille. Kuvituskuva Oulun käräjäoikeudesta. Aleksanteri Pikkarainen

Oulussa sijaitsevaa Kellon koulua uhattiin netin keskustelupalstalla 9. tammikuuta.

15-vuotias koulun tyttöoppilas oli syytteiden mukaan kirjoittanut useilla eri nimimerkeillä demi.fi-keskustelupalstalle aloittavansa kouluammunnan Kellon koulussa 11.1.2019. Tämän jälkeen hän kirjoitti samalle palstalle kommentteja, joissa kuvaili, miten aikoo teon toteuttaa.

Rikoksesta alettiin heti epäillä koulun alaikäistä oppilasta. Poliisi tiedotti jo 11. tammikuuta ottaneensa tytön kiinni.

Silti myöhemmin tyttö teki toisen ja vielä kolmannenkin uhkauspostauksen.

29. tammikuuta hän kirjoitti samalle demin palstalle ”palio räjähteitä tarvii kaupungin (esim Oulun keskustan) madaltamiseksi sekä ”mitäs jos Oulun keskustas räjähtäis pommi lähipäivinä.”

Uhkaili poliiseja

Helmikuun 18. päivänä tyttö oli jälleen demin palstalla, lisäksi hän snäppäili kaverilleen.

Tyttö kirjoitti ”eivät poliisit enää montaa päivää elä.” Snapchatissa hän viestitti toiselle henkilölle, että ”ois vaik 10 poliisia, kerkee siinä muutamaa ampua ennenku itte kuolee” ja ”ois makia ku poliisiasemalla pommi.”

Hän kertoi kuulustelussa kirjoittaneensa uhkaukset hetken mielijohteesta ja vitsinä. Hänellä ei kertomansa mukaan ollut mitään aikeita toteuttaa uhkaustaan. Lisäksi hän oli ajatellut, ettei kukaan ota uhkausta tosissaan.

Tänään keskiviikkona tytölle luettiin syytteet kolmesta nuorena henkilönä tehdystä perättömästä vaarailmoituksesta.

Kyseessä oli valtakunnansyyttäjän syyteharkintavaltaan kuuluva asia, jossa on annettu syytemääräys paikallissyyttäjälle.

Syyttäjä vaatii teinitytölle 60 päiväsakon sakkorangaistusta.